《太极》
清代·戴亨

太极虚其中，森然万象具。道裕形器先，乾坤受陶铸。

日月转神枢，往来成寒煦。坱然气机流，群动非自由。

旋生而旋灭，灵蠢同一筹。哲人识至奥，洁虑笃冥修。

手握天帝心，神与元始谋。元始妙无质，阴阳岂能雠。

薪尽而火传，斯理宜潜搜。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。